આરાસુરમાં અંબાજીનું ઘણું જ પ્રખ્યાત મંદિર આવેલું છે. આ મંદિર સમુદ્રની સપાટીથી ૪૮૦ મીટરની ઊંચાઇએ આવેલું છે. એને આરાસુરી અંબા પણ કહે છે. પહેલાં અહીં નાનું મંદિર હતું, પરંતુ હવે અહીં નવું વિશાળ ૧૦૪ ફૂટ ઊંચું મંદિર બનાવાયું છે. અહીં તા.૧૭-૦ર-૧૯૯૪ના રોજ સહસ્ત્રચંડી યજ્ઞ થયો હતો અને ત્યાર પછી તા.ર૧-૦ર-૧૯૯૪ના રોજ આ નવું મંદિર ભાવિકો માટે ખુલ્લું મૂકવામાં આવ્યું હતું. મંદિરના શિખર ઉપર સાત ફૂટ ઊંચો અને ચાર ફૂટનો ઘેરાવો ધરાવતો આશરે ૪,૦૦૦ કિલો વજનવાળો આરસપહાણનો કળશ છે. એના ઉપર આશરે રપ૦ કિલો તાંબાનું પતરું ચઢાવવામાં આવ્યું છે. હવે શિખર સુવર્ણજડિત થયું છે. આ મંદિરમાં કોઇ મૂર્તિ નથી, પરંતુ એક ગોખલામાં ચૂંદડી અને વસ્ત્રાલંકારો એવી રીતે ગોઠવવામાં આવે છે કે સિંહ ઉપર બેઠેલાં અંબા મા લાગે. મંદિરની નજીક માનસરોવર નામનું તળાવ છે. નવરાત્રિ તેમજ દર પૂનમે અહીં ઘણા યાત્રાળુઓ દર્શને આવે છે.